Burjassot rep un Centre d’Acolliment Temporal de persones afectades per la DANA i continua col·laborant amb els municipis damnificats
2025-07-24

Burjassot compta, des d’ahir dijous 7 de novembre, amb un Centre d’Acolliment Temporal per a les persones que s’han vist afectades per la Dana del passat dia 29 d’octubre. La Residència Llar Sequera està albergant a veïnes i veïns de diferents zones devastades, les quals estan sent traslladades ací i ateses per Creu Roja a través dels mecanismes d’emergència de l’administració autonòmica.

Des del primer minut de la emergència, l’Ajuntament de Burjassot s’ha posat a la disposició de les autoritats competents i ha oferit tots els seus espais per al que fora necessari, col·laborant de manera intensa en labors d’ajuda, vigilància i enviament de material. Així mateix els Serveis Socials de Burjassot ja estan treballant en les possibles necessitats que es detecten en el Centre d’Acolliment Temporal de Sequera.

Des del 30 d’octubre, la Policia Local de Burjassot i els serveis municipals de Brigada d’Obres i Protecció Civil estan fent labors de neteja i enviament i repartiment de material, així com de col·laboració amb les Policies Locals dels municipis de les zones afectades com Sedaví, Albal, Alfafar, Massanassa, Aldaia, Algemesí, Carlet, Xiva, etc. Així mateix, s’han procedit a la càrrega, trasllat i descàrrega de més de 200 tones de material de tota mena, per part de personal municipal i persones voluntàries, amb 13 vehicles municipals.

L’àrea de Serveis Socials està atenent les peticions per a atendre les famílies i menors desplaçats a vivendes de familiars a Burjassot en les seues necessitats educatives o d’assistència per a la sol·licitud d’ajudes o documentació.

La Brigada Municipal i Protecció Civil juntament amb el voluntariat de Burjassot han dut a terme també, en el Pavelló Municipal i en el magatzem de la Brigada, l’arreplegada de tones de material, des de roba i aliments, passant per materials més específics i maquinaria que han demandat els Ajuntaments afectats amb els quals s’està en constant comunicació.

La ciutat de Burjassot segueix a la disposició dels municipis afectats i de les autoritats per a col·laborar en tot allò que siga necessari.